I.INDLEDNING

1.Siden iværksættelsen af initiativet vedrørende militær mobilitet i 2017 har EU's handlingsplan for militær mobilitet (i det følgende benævnt "handlingsplanen") af 28. marts 2018 skabt en sammenhængende ramme for igangværende og fremtidige programmer, projekter, initiativer og aktiviteter som led i en koordineret EU-tilgang. EU's institutioner, organer og agenturer samt EU-medlemsstaternes respektive nationale myndigheder fortsætter med at gennemføre handlingsplanen i et støt tempo på alle tre hovedområder — transportinfrastruktur, lovgivnings- og procedurerelaterede spørgsmål og andre tværgående emner. Alle EU-interessenter har videreført deres samarbejde under fuld overholdelse af national suverænitet og relevante kompetencer.

2.Som krævet i handlingsplanen forelægger den højtstående repræsentant og Kommissionen regelmæssige statusrapporter. Den første fælles rapport om gennemførelsen af handlingsplanen for militær mobilitet blev forelagt den 3. juni 2019 og den anden fælles rapport blev forelagt den 19. oktober 2020. Denne rapport fremlægges som supplement til Det Europæiske Forsvarsagenturs årlige statusrapport om militær mobilitet, som omfattede aktiviteter, der udelukkende henhørte under agenturets ansvarsområde i perioden fra marts 2020 til marts 2021.

3.Gennemførelsen af handlingsplanen fortsætter i overensstemmelse med det relevante projekt, som medlemsstaterne har iværksat inden for rammerne af det permanente strukturerede samarbejde, og som omhandler nationale foranstaltninger, herunder de foranstaltninger, som EU-medlemsstaterne nåede til enighed om den 25. juni 2018. De relevante EU-institutioner, -organer og -agenturer deltager fortsat i arbejdet med PESCO-projektet om militær mobilitet, som snart vil blive det første PESCO-projekt med deltagelse af tredjelande — USA, Canada og Norge — i henhold til rådsafgørelser, der blev vedtaget den 6. maj 2021.

4.Desuden er militær mobilitet fortsat et "flagskibsområde" for øget samarbejde mellem EU og NATO med et effektivt samspil mellem personalet inden for rammerne af den strukturerede dialog om militær mobilitet. De konkrete resultater, der er opnået i løbet af det seneste år, er blevet nærmere afspejlet i den sjette statusrapport om samarbejdet mellem EU og NATO.

5.Rådet glædede sig i sine konklusioner om sikkerhed og forsvar fra maj 2021 over fremskridtene med militær mobilitet i forbindelse med det permanente strukturerede samarbejde inden for Det Europæiske Forsvarsagentur samt på nationalt plan. Desuden opfordrede Rådet til yderligere overvejelser om mulige tiltag, relevante aktører og nye mål med henblik på at forbedre militær mobilitet i og uden for Unionen, herunder ved at identificere potentielle områder for sådanne tiltag. Desuden vil det strategiske kompas, der forventes vedtaget af Rådet i marts 2022, give yderligere vejledning og fastsætte konkrete målsætninger for initiativet vedrørende militær mobilitet.

II.MILITÆRE KRAV TIL MILITÆR MOBILITET I OG UDEN FOR EU

6.Efter Rådets godkendelse er de militære krav til militær mobilitet i og uden for EU (i det følgende benævnt "militære krav") blevet anvendt som referencepunkt for gennemførelsen af handlingsplanen. De havde navnlig til formål at definere kravene om dobbelt anvendelse og støtte EU-medlemsstaternes arbejde med at forberede deres transportinfrastrukturprojekter med dobbelt anvendelse (jf. punkt 9-11 og punkt 15 nedenfor). Med tilføjelsen af det militære lag af data om EU's militære transportnet til den interaktive TENtec-kortlæser bliver det desuden lettere for EU's medlemsstater at identificere flaskehalse og sårbare områder i det transeuropæiske transportnet (se punkt 17-18 nedenfor).

7.Som et næste skridt efter den planlagte revision af forordningen om det transeuropæiske transportnet planlægger Tjenesten for EU's Optræden Udadtil/EU's Militærstab desuden en ajourføring af de militære krav, som bl.a. vil muliggøre en yderligere tilpasning af det transeuropæiske transportnet samt kortene og standarderne for EU's militære transportnet (se punkt 16 nedenfor).

III.TRANSPORTINFRASTRUKTUR

8.Eftersom EU-medlemsstaterne anvender den samme transportinfrastruktur til både civile og militære bevægelser og transport, er en øget synergi mellem eksisterende EU-politikker, navnlig det transeuropæiske transportnet og de militære behov, fortsat en vigtig søjle i handlingsplanen.

A.Finansiering af transportinfrastruktur med dobbelt anvendelse

9.Den flerårige finansielle ramme for årene 2021-2027 finder anvendelse fra den 1. januar 2021. Den indeholder for første gang udgifter til sikkerhed og forsvar, herunder en bevilling på 1,5 mia. EUR til militær mobilitet gennem Connecting Europe-faciliteten 2021-2027 (svarende til 1,69 mia. EUR i løbende priser).

10.Efterfølgende trådte forordningen om Connecting Europe-faciliteten 2021-2027 i kraft den 14. juli 2021 . I en gennemførelsesforordning om krav vedrørende dobbelt anvendelse defineres de transportinfrastrukturkrav, der er nødvendige for både civil og militær mobilitet. Gennemførelsesforordningen fastsætter støtteberettigelsesstandarder for transportinfrastrukturprojekter, hvortil der ansøges om medfinansiering fra Connecting Europe-facilitetens budget for militær mobilitet. Desuden kan de standarder, der er defineret i gennemførelsesforordningen, anvendes som reference for EU-medlemsstaternes fremtidige infrastrukturplanlægning.

11.For at være berettiget til EU-medfinansiering skal transportinfrastrukturprojekter opfylde de krav til infrastruktur med dobbelt anvendelse, der er fastsat i gennemførelsesforordningen. Projekter, der opfylder kravene angående dobbelt anvendelse, vil være berettiget til medfinansiering, men medfinansieringen gælder kun for støtteberettigede omkostninger, der svarer til de standarder, der er fastsat i kravene om dobbelt anvendelse. Projekter vedrørende alle transportformer kan komme i betragtning.

12.Connecting Europe-faciliteten gennemføres ved hjælp af arbejdsprogrammer, der navnlig fastlægger de forventede tidsplaner og budgetter for indkaldelser af forslag, deres mål samt udvælgelses- og tildelingskriterier. Det første flerårige arbejdsprogram for Connecting Europe-faciliteten blev vedtaget den 5. august 2021 . I arbejdsprogrammet præciseres det, at der i perioden 2021-2023 vil være årlige indkaldelser af forslag til transportinfrastrukturprojekter med dobbelt anvendelse under Connecting Europe-facilitetens budget for militær mobilitet. Det beløb, der afsættes til samfinansiering af projekter med dobbelt anvendelse, vil være på 330 mio. EUR i løbende priser for hvert af disse tre år.

13.Den første indkaldelse af forslag til projekter med dobbelt anvendelse blev iværksat af Det Europæiske Forvaltningsorgan for Klima, Infrastruktur og Miljø (CINEA) den 16. september 2021 . Indkaldelsen er åben for alle transportformer, og EU-medlemsstater, der ønsker at modtage medfinansiering, skal indsende deres forslag senest den 19. januar 2022. Efter ansøgningsfristens udløb vil uafhængige eksperter og GD MOVE's interne panel vurdere de støtteberettigede forslag. Som led i denne proces vil Tjenesten for EU's Optræden Udadtil/EU's Militærstab vurdere, i hvilket omfang de støtteberettigede forslag bidrager til at forbedre den militære mobilitet i og uden for EU.

Genopretnings- og resiliensfaciliteten

14.Sammen med det langsigtede EU-budget for 2021-2027 vedtog EU genopretningsinstrumentet NextGenerationEU, som finansierer genopretnings- og resiliensfaciliteten. Genopretnings- og resiliensfaciliteten vil stille 672,5 mia. EUR til rådighed i form af lån og tilskud til støtte for reformer og investeringer i medlemsstaterne. Medlemsstaterne kan anvende deres bevillinger fra genopretnings- og resiliensfaciliteten til også at investere i transportinfrastruktur, herunder infrastruktur med dobbelt anvendelse.